Mutual fund Society
&nbsp;สังคมกองทุนรวม ประจำวันศุกร์ที่ 22 เม.ย. 2554
21 ส.ค. 2554

สังคมกองทุนรวม ประจำวันศุกร์ที่ 22 เม.ย. 2554
โดย..แฟมิลี่ โนฮาว 
มูลค่าเทรดหุ้นในตลาดหลักทรัพย์ช่วงนี้เบ่งบานเหลือเกิน เพราะนักลงทุนต่างชาติขนเม็ดเงินเข้ามาใส่กัน ผ่านไปแค่ 10 วันในเดือนนี้ ก็ใส่เม็ดเงินเข้ามา 2 หมื่นกว่าล้านบาท 
 แน่นอนตลาดหุ้นไทยมีปัจจัยบวกหลายอย่าง และตลาดต่างประเทศปัจจัยลบก็เยอะ Fund Flow แต่เดิมที่มองว่าในปีนี้จะเข้าสู่ตลาดพัฒนาแล้วที่เริ่มกลับมาฟื้นตัว อย่างในสหรัฐและยุโรป ซึ่งก็ไหลกลับไปแค่ช่วงสั้นๆ และตอนนี้กลายเป็นว่า Fund Flow ไหลกลับเข้ามาในตลาดเกิดใหม่อีกรอบผลักดันดัชนีในตลาดแถบนี้พุ่งกันแร้งส์ 
 อย่างไรก็ดี นักวิเคราะห์บอกว่าหุ้นหลายตัวในบ้านเราเริ่มมี Upside ไม่มาก ส่วนหุ้นปันผลก็ยังโดดเด่นอยู่ เพราะผลดำเนินงานในปีที่ผ่านมาดีๆ กันทั้งน้าน 
 มาดูกองทุนหุ้นกันบ้าง NAV กองทุนรวมหุ้นเพิ่งจะขยับกันขึ้นมาในเดือน มี.ค.ที่ผ่านมานี่เอง กองทุนรวมหุ้นขนาดใหญ่ ได้แก่ กองทุนเปิดรวงข้าวหุ้นทุน ทำผลตอบแทนในเดือน มี.ค. ได้ถึง 7.95% 
 ส่วนกองทุนที่ไปลงทุนในตลาด Emerging ก็ปรับเพิ่มขึ้นกันเป็นแถวเช่นกัน เช่น กองทุน KRUNGSRI Allianz GI BRIC Stars ให้ผลตอบแทน 5.87% และกองทุน Asset Plus BRIC ก็ให้ผลตอบแทน 5.82% ในรอบเดือน มี.ค.ที่ผ่านมา 
 ส่วนกองทุนออกใหม่ช่วงนี้ ทยอยมากันเป็นแถว ประเดิมที่ บลจ.แอสเซท พลัส ออกกองทุนแอสเซทพลัสสตาร์ เน้นลงทุนหุ้นดาวเด่นในต่างประเทศ อายุกองทุน 2 ปี ใครอยากซื้อ Google, Apple, McDonald’s, Starbucks, etc. มาลงที่กองนี้ได้เลย ขาย IPO ถึงวันที่ 27 เม.ย. 
 ขณะเดียวกัน บลจ.เอ็มเอฟซี เอ็มดีใหม่ขอประกบคู่ด้วย ออกเป็นกองทุนทาร์เก็ตฟันด์ชื่อ กองทุนเปิดเอ็มเอฟซี อินเตอร์เนชั่นแนล ยู เอส 10 ซีรีส์ 2 เน้นลงทุนหลักทรัพย์สภาพคล่องสูงในตลาดหุ้นสหรัฐ โดยตั้งเป้าหมายผลตอบแทนร้อยละ 10 ภายใน 1 ปี ขาย IPO ถึงวันที่ 29เม.ย.นี้ 
 ใครเชื่อมั่นเศรษฐกิจสหรัฐฟื้นตัว มาที่ 2 กองทุนนี้ได้เลย 
ส่วนกองทุนตราสารหนี้ตอนนี้ต้องเป็นระยะสั้น เพราะดอกเบี้ยเป็นขาขึ้น บลจ.ไอเอ็นจี ออกกองทุนเปิดไอเอ็นจี ไทย ตราสารหนี้ระยะสั้น 3M6 ลงทุนในตราสารหนี้ระยะสั้นอายุ 3 เดือน เน้นพักเงินรอจังหวะหุ้นปรับฐาน ขาย IPO ถึงวันที่ 25 เม.ย. 
 ส่วน บลจ.บัวหลวง ก็ออกกองตราสารหนี้มาเยอะ มีทั้งอายุ 3 เดือน และ 6 เดือน ขาย IPO ถึงวันที่ 26 เม.ย. 
 และ บลจ.ไทยพาณิชย์ ก็เปิดขาย 2 กอง อายุ 3 เดือนทั้งคู่ ให้ผลตอบแทนที่ 2.15-2.30%